Imaginile făcute publice de echipa lui Alexei Navalnîi arată o mare de oameni scandând și aplaudând în timp ce mașina funerară ajunge în afara bisericii din Mariinca, o suburbie a Moscovei. Numeroase forțe de poliție sunt prezente în zona din jurul bisericii.
Ceremonia de înmormântare a lui Navalnîi poate fi urmărită în clipul de mai jos:
Cei adunați în fața Bisericii Icoanei Maicii Domnului, unde se desfăşoară slujba, declară că au venit să-i aducă un omagiu adevăratului "erou", Alexei Navalnîi. Spre exemplu, Marina a venit din Sankt Petersburg pentru că "l-a iubit" pe Navalnîi.
"A fost un adevărat erou. Vreau să-mi iau la revedere de la el", a spus ea, menționând că nu a fost surprinsă că Kremlinul a negat orice implicare în moartea lui Navalnîi. "Ei arată lumii întregi că fac ceea ce vor, că ne pot suprima", a adăugat ea.
Au mai rămas doar câteva ore până la înmormântarea lui Alexei Navalnîi, dar membrii echipei sale susțin că se confruntă în continuare cu dificultăți în organizarea ceremoniei. Purtătorul de cuvânt al fostului disident, Kira Iarmîş, a confirmat că nu au reușit să găsească un car funerar cu care să ducă la biserică trupul neînsufleţit.
"Oameni necunoscuți sună la casele de pompe funebre și le amenință dacă acceptă să preia cadavrul lui Alexei", s-a plâns ea. Înmormântarea ar trebui să aibă loc în Mariino, la periferia Moscovei. Miercuri, echipa lui Navalnîi a anunțat că slujba va începe la ora 14:00 ora Moscovei (13:00 în România).
Înmormântarea ar trebui să aibă loc la cimitirul Borisovskoie din apropiere, la ora 15:00, ora României. Înmormântarea va fi transmisă în direct pe canalul de YouTube al lui Navalnîi. Disidentul rus, care şi-a petrecut ultimii trei ani în închisoare, a murit pe 16 februarie într-o colonie penală din zona Cercului Polar.
Echipa sa, care a invitat oamenii să participe la slujba de pomenire și înmormântare, a distribuit o hartă a traseului dintre cele două locații, respectiv între biserică şi cimitir. Ei au publicat, de asemenea, o listă de locuri din străinătate – Seul, Roma, Montreal și Stockholm – unde oamenii pot participa la acţiuni în memoria lui Navalnîi.
Încă nu este clar câți oameni vor participa la înmormântarea de la Moscova. Vorbind la BBC, fostul șef de cabinet al lui Navalnîi, Leonid Volkov, a recunoscut că este îngrijorat de ceea ce s-ar putea întâmpla în timpul slujbei la Moscova. "Mi-e teamă că pot apărea surprize. Sincer, în timp ce vorbesc acum, nu știu dacă le vor permite cu adevărat oamenilor să-și ia rămas bun de la Alexei", a spus el.
Volkov a adăugat că echipa lui Navalnîi este îngrijorată și de faptul că ar putea exista probleme cu biserica în care se ține slujba. În martie 2015, zeci de mii de oameni au ieșit în stradă pentru a-i aduce un omagiu politicianului de opoziție Boris Nemțov, ucis la Moscova, dar este puțin probabil ca vreo manifestare publică similară să fie permisă de această dată.
De altfel, în ultimii ani, autoritățile ruse au suprimat orice acțiune care ar putea fi interpretată ca o critică la adresa guvernului. Inclusiv încercările de a comemora moartea lui Navalnîi au primit un răspuns violent, cu îndepărtarea troiţelor improvizate și sute de oameni arestați.
Imagini care circulă pe rețelele de socializare arată o prezență masivă a poliției și bariere care vor fi instalate în apropierea bisericii unde va avea loc slujba de pomenire și la cimitirul în care va fi înmormântat Navalnîi.
Canalul RusNews Telegram a mai raportat că au fost instalate camere de supraveghere "pe stâlpii de iluminare stradală" din apropierea cimitirului. Un grup de avocați și apărători ai drepturilor omului au postat pe rețelele de socializare sfaturi pentru cei care intenționează să participe la înmormântare.